…………………………………

………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ** **Г-Н КИРИЛ ВЪТЕВ** | **ОДОБРИЛ,****МИНИСТЪР:****КИРИЛ ВЪТЕВ** |

# ДОКЛАД

от Аделина Стоянова – директор на дирекция „Директни плащания“

**Относно:** Наредба за изменение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни

**УВАЖАЕМИ ГОСПОДИН МИНИСТЪР,**

На основание чл. 64, ал. 1 от Закона за подпомагане на земеделските производители предлагам за одобрение Наредба за изменение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни.

**Причини, които налагат приемането на акта**

В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. Въз основа на това всяка държава членка изготви „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Съгласно чл. 9, ал. 3 от Регламент(ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ L 435, 6.12.2021 г.) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ L 435, 6.12.2021 г.). Това наложи издаването на нови нормативни актове за прилагане на одобрения от Европейската комисия Стратегически план за развитието на земеделието и селските райони на Република България за периода 2023 – 2027 г. В съответствие със законовите делегации, включени в Закона за изменение и допълнение на Закона за подпомагане на земеделските производители, обнародван в бр. 102 на „Държавен вестник“ от 23.12.2022 г., беше изготвена и обнародвана Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (обн., ДВ, бр. 30 от 2023 г.). Срокът за подаване на заявления за подпомагане по чл. 5, ал. 1 от наредбата за 2023 г. е до 5 юни. С изменение на наредбата, влязло в сила на 2 юни срокът за подаване на заявления е удължен до 30 юни.

Предложената промяна и удължаване на срока за подаване на заявления до 21 юли 2023 г. в Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни, се налагат поради това, че Стратегическият план за развитието на земеделието и селските райони на Република България за периода 2023 – 2027 г. беше одобрен от Европейската комисия през месец декември 2022 г. Съгласно чл. 1, параграф 2 на Регламент (ЕС) 2021/2115 прилагането на Стратегическия план на страната започна на 1 януари 2023 г. Закъснялото одобрение на Стратегическия план доведе и до закъснение при влизане в сила на националната нормативна уредба за неговото прилагане, съответно изграждането на нужните системи за администриране и информационни системи също се забави.

Предвид обстоятелството, че Стратегическият план се прилага за първа година, земеделските стопани трябва да се запознаят с условията и начина на прилагане на новите интервенции, уредени в Наредбата за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023 – 2027 г., в Наредбата за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г., с промените в Наредба № 44 от 2006 г. за ветеринарномедицинските изисквания към животновъдните обекти и с Наредба № 105 от 2006 г. за условията и реда за създаване, поддържане, достъп и ползване на интегрираната система за администриране и контрол. Забавянето в подготовката, съответно измененията и допълненията на цитираните наредби налага удължаване на срока на кампанията за подаване на заявления за подпомагане.

 За да се предостави повече време за земеделските стопани за запознаване с новостите в нормативната уредба и за вземане на решения за интервенциите, по които да кандидатстват, в Наредба № 4 от 2023 г. се променя § 3 от преходните и заключителни разпоредби, като периодът за подаване на заявления за настоящата кампания 2023 се удължава до 21 юли 2023 г.

С Решение на Народното събрание за приемане на структура на Министерския съвет на Република България, обнародвано в бр. 50 на „Държавен вестник“ от 09.06.2023 г., Министерството на земеделието е преобразувано в Министерство на земеделието и храните, което налага на систематичните места да се направят съответните изменения.

**Цели**

Предложените промени на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни са насочени към постигане на следните цели:

Гарантиране на възможността за подаване на заявления за подпомагане и извършване на изменения в тях от всички земеделски стопани, които желаят да кандидатстват за подпомагане.

Актуализиране на наименованието на министерството.

**Финансови и други средства, необходими за прилагането на новата уредба**

За приемането на Наредба за изменение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския фонд за гарантиране на земеделието.

**Очаквани резултати от прилагането на акта**

С прилагане на наредбата се очаква постигането на следните резултати:

Създаването на условия кандидатите за подпомагане да се възползват от възможността да заявят максимален брой интервенции.

Постигане на съответствие с Решение на Народното събрание за приемане на структура на Министерския съвет на Република България, с което Министерството на земеделието е преобразувано в Министерство на земеделието и храните.

**Анализ за съответствие с правото на Европейския съюз**

Наредбата не е свързана с транспониране в националното законодателство на нормативни актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Причините за прилагане на 14-дневен срок са, че кампанията за подаване на заявления за подпомагане по интервенции за подпомагане на площ и за животни за кампания 2023, съгласно действащия § 3 от преходните и заключителни разпоредби на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни, приключва на 30 юни 2023 г. За да бъдат приложени възможностите за кандидатстване с предвиденото в наредбата удължаване на срока за подаване и редактиране на заявления за подпомагане до 21 юли 2023 г., както и за да бъде дадена възможност на всички земеделски стопани, които желаят да кандидатстват за подпомагане, наредбата трябва да бъде обнародвана в „Държавен вестник“ и да влезе в сила до 30 юни 2023 г. Удължаването на срока за подаване на заявления за подпомагане е изцяло в интерес на заинтересованите земеделски стопани, като се дава възможност кандидатите да заявят подпомагане по максимален брой интервенции.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да издадете приложената Наредба за изменение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни.

|  |  |
| --- | --- |
| **Приложение:**  | 1. Наредба за изменение на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни;
2. Справка да отразавяне на постъпилите становища от вътрешноведомственото съгласуване;
3. Постъпили становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпили предложения и становища от обществената консултация.
 |

**аделина стоянова**

*Директор*